Euroopa Liidu Teataja L 200 , 25/07/2001 Lk 0005 - 0011



Nõukogu ühismeede, 20. juuli 2001, Euroopa Liidu Satelliidikeskuse loomise kohta (2001/555/ÜVJP) EUROOPA LIIDU NÕUKOGU, võttes arvesse Euroopa Liidu lepingut, eriti selle artiklit 14, ning arvestades järgmist: (1) 10. novembril 2000 kinnitas nõukogu oma põhimõttelist nõusolekut Euroopa Liidu Satelliidikeskuse loomiseks, mis koondaks Lääne-Euroopa Liidu praeguste struktuuride asjaomased osad. (2) Euroopa Liidu Satelliidikeskuse loomine on olulise tähtsusega varajase hoiatamise süsteemi ja kriisijärelevalve toetamiseks ühises välis- ja julgeolekupoliitikas (ÜVJP) ning eelkõige Euroopa julgeoleku- ja kaitsepoliitikas. (3) Keskuse põhikiri ja struktuur peaksid olema sellised, et asutus vastaks Euroopa Liidu ja selle liikmesriikide nõudmistele ja täidaks oma ülesandeid tihedas koostöös ühendusega, eelkõige komisjoni Teadusuuringute Ühiskeskusega, ning riiklike ja rahvusvaheliste institutsioonidega. Keskuse tegevus peab olema kooskõlas Euroopa kosmosestrateegiaga, mille nõukogu kinnitas 16. novembril 2000. (4) Euroopa Liidu Satelliidikeskus peaks olema juriidiline isik, säilitades samal ajal tihedad sidemed nõukoguga ning võttes nõuetekohaselt arvesse Euroopa Liidu ja selle institutsioonide üldisi poliitilisi kohustusi. (5) Taani on Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artikli 6 kohaselt teatanud, et ei osale liidu kaitsepoliitilise tähendusega otsuste ja meetmete väljatöötamises ega rakendamises. See säte ei takista Taanit osalemast keskuse tsiviiltegevuses, kui Taani avaldab valmisolekut osaleda keskuse selliste kulude rahastamises, millel ei ole kaitsepoliitilist tähendust, ON VASTU VÕTNUD KÄESOLEVA ÜHISMEETME: Artikkel 1 Loomine 1. Käesolevaga luuakse Euroopa Liidu Satelliidikeskus, edaspidi "keskus". Keskus alustab tööd 1. jaanuaril 2002. 2. Keskuse peakontor asub Hispaanias Torrejón de Ardozis. 3. Keskus saab esialgu kasutada Lääne-Euroopa Liidu infrastruktuuri. Artikkel 2 Ülesanded 1. Keskus toetab liidu otsuste tegemist ühise välis- ja julgeolekupoliitika, eelkõige Euroopa julgeoleku- ja kaitsepoliitika valdkonnas, koostades materjale satelliitkujutiste ja nendega seotud andmete, muu hulgas vajaduse korral aerokujutiste analüüsimise tulemusena vastavalt artiklitele 3 ja 4. 2. Liikmesriik või komisjon võib esitada taotluse kõrge esindajana tegutsevale peasekretärile, kes, juhul kui keskuse töövõime seda võimaldab, annab vastava korralduse keskusele vastavalt artiklile 4. 3. Kolmandad riigid, kes heaks kiitnud lisas esitatud sätted keskuse tegevusega ühinemise kohta, võivad samuti esitada taotluse kõrge esindajana tegutsevale peasekretärile, kes, juhul kui keskuse töövõime seda võimaldab, annab vastava korralduse keskusele vastavalt artiklile 4. 4. Rahvusvahelised organisatsioonid, näiteks Ühinenud Rahvaste Organisatsioon (ÜRO), Euroopa Julgeoleku- ja Koostööorganisatsioon (OSCE) ja Põhja-Atlandi Lepingu Organisatsioon (NATO) võivad samuti esitada taotluse kõrge esindajana tegutsevale peasekretärile, kes, juhul kui keskuse töövõime seda võimaldab, annab vastava korralduse keskusele vastavalt artiklile 4. Artikkel 3 Poliitiline kontroll Poliitika- ja julgeolekukomitee teostab oma ühise välis- ja julgeolekupoliitika, eelkõige Euroopa julgeoleku- ja kaitsepoliitikaga seotud kohustuste kohaselt keskuse tegevuse poliitilist kontrolli ja annab kõrge esindajana tegutsevale peasekretärile suuniseid keskuse prioriteetide kohta. Artikkel 4 Tegevusjuhised 1. Kõrge esindajana tegutsev peasekretär annab keskusele tegevusjuhised, piiramata käesolevas ühismeetmes sätestatud keskuse juhatuse ja direktori vastutust. 2. Kõrge esindajana tegutsev peasekretär annab käesoleva artikli kohaste ülesannete täitmisest aru poliitika- ja julgeolekukomiteele vastavalt vajadusele ja vähemalt üks kord kuue kuu jooksul. Artikkel 5 Keskuse koostatud materjalid 1. Materjalid, mille keskus on koostanud artikli 2 lõigete 1, 3 ja 4 kohaselt esitatud taotluse alusel, tehakse liikmesriikidele, komisjonile ja taotluse esitajale kättesaadavaks nõukogu peasekretariaadis kooskõlas kehtivate julgeolekusätetega. Materjalid tehakse kättesaadavaks kolmandatele riikidele, kes on heaks kiitnud lisas esitatud sätted, kooskõlas kõnealuste sätetega. 2. Läbipaistvuse huvides teeb kõrge esindajana tegutsev peasekretär kõik artikli 2 kohaselt esitatud taotlused kättesaadavaks liikmesriikidele ja komisjonile ning neile kolmandatele riikidele, kes on lisas esitatud sätted heaks kiitnud, kõnealustes sätetes kindlaksmääratud üksikasjalike eeskirjade kohaselt. 3. Keskuse materjalid, mis on koostatud artikli 2 lõike 2 kohaselt esitatud taotluse alusel, tehakse kättesaadavaks liikmesriikidele, komisjonile ja/või kolmandatele riikidele, kes on lisas esitatud sätted heaks kiitnud, vastavalt taotluse esitaja otsusele. Artikkel 6 Juriidiline isik Keskusel on iseseisev õigus- ja teovõime, mis on vajalik tema ülesannete täitmiseks ja eesmärkide saavutamiseks. Iga liikmesriik astub samme, et anda keskusele õigus- ja teovõime, mis vastavalt tema õigusakti-ele antakse juriidilisele isikule; eelkõige võib keskus omandada ja võõrandada vallas- ja kinnisvara ning olla kohtus hagejaks ja kostjaks. Keskus on mittetulunduslik asutus. Artikkel 7 Juhatus 1. Keskusel on juhatus, kes kinnitab iga-aastase ja pikaajalise tööprogrammi ning asjakohase eelarve. Juhatus arutab keskuse tegevuse, töötajate ja seadmetega seotud küsimusi. 2. Juhatuse tööd juhib kõrge esindajana tegutsev peasekretär või tema äraolekul tema asetäitja. Kõrge esindajana tegutsev peasekretär esitab nõukogule aruande juhatuse tegevuse kohta. 3. Juhatusse kuuluvad üks esindaja igast liikmesriigist ja üks komisjoni esindaja. Iga juhatuse liiget võib esindada või temaga koos juhatuse töös osaleda asendusliige. Liikmeks määramise kirjad, mille liikmesriik või komisjon on nõuetekohaselt kinnitanud, antakse kõrge esindajana tegutsevale peasekretärile. 4. Keskuse direktor või tema esindaja osaleb enamasti juhatuse koosolekutel. Sõjaväelise personali peadirektor ja sõjaväelise komitee esimees või nende esindajad võivad samuti juhatuse koosolekutel osaleda. 5. Liikmesriikide esindajad võtavad juhatuse otsused vastu kvalifitseeritud häälteenamusega, kusjuures hääli arvestatakse Euroopa Liidu lepingu artikli 23 lõike 2 kolmanda taande kohaselt, ilma et see piiraks käesoleva ühismeetme artikli 13 lõike 2 kohaldamist. Juhatus võtab vastu oma töökorra. 6. Esimees kutsub juhatuse kokku vähemalt kaks korda aastas ning vähemalt ühe kolmandiku liikmete taotlusel. 7. Juhatus võib otsustada moodustada ajutisi töörühmi või alalisi komiteesid, mille ülesehitus on samalaadne kui juhatusel ning mis tegelevad juhatuse vastutusalasse kuuluvate konkreetsete teemade või probleemidega ja tegutsevad juhatuse järelevalve all. Töörühma või komitee moodustamise otsuses sätestatakse selle volitused, koosseis ja tegutsemisaeg. Artikkel 8 Direktor 1. Juhatus nimetab keskuse direktori liikmesriikide kodanike hulgast. Liikmesriigid esitavad direktori kandidaadid kõrge esindajana tegutsevale peasekretärile, kes edastab need juhatusele. Direktor nimetatakse kolmeks aastaks ja tema ametiaega võib pikendada ühe kaheaastase ametiaja võrra. 2. Direktor nimetab pärast juhatuse heakskiidu saamist kolmeks aastaks ametisse keskuse asedirektori. Direktor vastutab keskuse muude töötajate töölevõtmise eest. 3. Direktor tagab keskuse ülesannete täitmise vastavalt artiklile 2. Lisaks sellele hoolitseb direktor keskuse kõrgetasemelise asjatundlikkuse ja professionaalsuse eest ning tagab ülesannete tõhusa ja tulemusliku täitmise. Direktor võtab selleks vajalikke meetmeid, kaasa arvatud töötajate koolitamine ning keskuse ülesannete täitmist toetavate uurimis- ja arendusprojektide korraldamine. 4. Direktori ülesanded on veel: - juhatuse töö ettevalmistamine, eelkõige keskuse iga-aastase tööprogrammi eelnõu koostamine, - keskuse igapäevane juhtimine, - tulude ja kulude kalkulatsiooni koostamine ning keskuse eelarve täitmine, - julgeolekuaspektid, - kõik personaliküsimused, - poliitika- ja julgeolekukomitee teavitamine iga-aastasest tööprogrammist, - tiheda koostöö ja teabevahetuse tagamine ühenduse kosmose valdkonna teenistustega, eelkõige komisjoni Teadusuuringute Ühiskeskusega, - kontaktide loomine muude riiklike ja rahvusvaheliste kosmose valdkonna institutsioonidega. 5. Keskuse kokkulepitud tööprogrammi ja eelarve piires on direktoril õigus sõlmida lepinguid, võtta tööle eelarves kinnitatud töötajaid ja teha mis tahes kulutusi, mis on keskuse toimimiseks vajalikud. 6. Direktor koostab keskuse tegevuse aastaaruande järgmise aasta 31. märtsiks. Aruanne edastatakse juhatusele ja nõukogule, kes edastab selle Euroopa Parlamendile, komisjonile ja liikmesriikidele. 7. Direktor annab oma tegevusest aru juhatusele. 8. Direktor on keskuse seaduslik esindaja. Artikkel 9 Töötajad 1. Keskuse töötajateks, direktor kaasa arvatud, on lepingulised töötajad, kes võetakse teenistusse liikmesriikide kodanike hulgast võimalikult laial alusel. Esialgu valitakse töötajad vajaduse korral Lääne-Euroopa Liidu Satelliidikeskuse töötajate hulgast. 2. Töötajad nimetab ametisse direktor vastavalt teenetele ning kui nad on läbinud ausa ja läbipaistva konkursi. 3. Nõukogu võtab direktori soovituse põhjal vastu sätted keskuse töötajate kohta. Artikkel 10 Julgeolek 1. Keskus kohaldab nõukogu julgeolekueeskirju, mis on sätestatud otsuses 2001/264/EÜ. [1] 2. Keskus tagab enda ja nõukogu peasekretariaadi (sealhulgas sõjaväeline personal) vahelise teabevahetuse nõuetekohase turvalisuse ja kiiruse. Artikkel 11 Tööprogramm Hiljemalt iga aasta 30. novembril võtab juhatus keskuse direktori esitatud eelnõu põhjal vastu keskuse järgmise aasta tööprogrammi. Iga-aastase tööprogrammi kohaselt võetavatele meetmetele lisatakse vajalike kulude kalkulatsioon. Artikkel 12 Eelarve 1. Kõik keskuse tulu- ja kuluartiklid peavad kajastuma igaks eelarveaastaks (mis vastab kalendriaastale) koostatavates kalkulatsioonides ja need tuleb esitada keskuse eelarves, kuhu kuulub ka töötajate loetelu. 2. Keskuse eelarve tulud ja kulud peavad olema tasakaalus. 3. Keskuse tulud koosnevad liikmesriikide (välja arvatud Taani) osamaksudest, mis arvutatakse rahvamajanduse kogutoodangu astmiku järgi, ja osutatud teenuste eest saadud tasudest. 4. Liikmesriikide, komisjoni, rahvusvaheliste organisatsioonide või lisa sätted heakskiitnud kolmandate riikide esitatud taotluste puhul võetakse tasu kulude katmiseks vastavalt artiklis 15 nimetatud finantseeskirjades sätestatud suunistele. 5. Erandina artiklist 4 koostatakse artikli 2 lõike 2 kohaselt esitatud taotluste alusel materjale kuni 31. detsembrini 2003 tasuta. Erandina artikli 5 lõikest 3 tehakse kõnealuste taotluste alusel koostatud materjalid kättesaadavaks liikmesriikidele, komisjonile ja taotluse esitaja otsuse kohaselt kolmandatele riikidele, kes on heaks kiitnud lisas esitatud sätted, vastavalt kõnealustele sätetele. Artikkel 13 Eelarvemenetlus 1. Direktor koostab iga aasta 30. juuniks keskuse eelarve projekti, mis hõlmab järgmise eelarveaasta halduskulusid, tegevuskulusid ja prognoositavaid tulusid, ning esitab selle juhatusele. Direktor saadab eelarveprojekti teadmiseks nõukogule. 2. Juhatus võtab keskuse eelarve vastu liikmesriikide esindajate ühehäälse otsusega iga aasta 15. detsembriks. 3. Kui mõne kriisi järelevalve ajal ei ole keskusel piisavalt vahendeid materjalide nõudluse rahuldamiseks, võib direktor teha juhatusele ettepaneku lisaeelarve koostamiseks. Artikkel 14 Eelarve täitmise kontroll 1. Kõikide kohustuste võtmist ja kulude maksmist ning kõikide tulude arvestust ja laekumist kontrollib juhatuse määratud sõltumatu sisekontrolör. 2. Hiljemalt iga aasta 31. märtsiks esitab direktor nõukogule teadmiseks ja juhatusele üksikasjaliku arvestuse keskuse eelmise eelarveaasta kõikide tulude ja kulude kohta, sealhulgas keskuse tegevusaruande. 3. Juhatus annab kinnituse direktori tegevusele eelarve täitmisel. Artikkel 15 Finantseeskirjad Juhatus koostab nõukogu nõusolekul ja direktori ettepaneku põhjal üksikasjalikud finantseeskirjad, milles täpsustatakse eelkõige keskuse eelarve koostamise ja täitmise kord. Artikkel 16 Privileegid ja immuniteet Keskuse, selle direktori ja töötajate ülesannete täitmiseks vajalikud privileegid ja immuniteet nähakse ette liikmesriikidevahelise kokkuleppega. Artikkel 17 Lähetatud töötajad 1. Direktori nõusolekul võib keskusse lähetada liikmesriikide või komisjoni eksperte kuni üheks aastaks, et nad tutvuksid keskuse tööga. Kandidaadid peavad olema kogenud kujutiste analüüsijad, kellel on kutsekvalifikatsioon digitaalkujutistega töötamiseks ja keskuse töös osalemiseks. Lähetamist käsitlevad üksikasjalikud eeskirjad kehtestab keskuse direktor. 2. Kriisi korral võib keskust täiendada liikmesriikide, komisjoni või nõukogu peasekretariaadi lähetatud spetsialistidega. Sellise lähetamise vajalikkuse ja kestuse otsustab kõrge esindajana tegutsev peasekretär, olles konsulteerinud keskuse direktoriga. Artikkel 18 Õiguslik vastutus 1. Keskuse lepingulist vastutust reguleerib asjaomase lepingu suhtes kohaldatav õigus. 2. Töötajate vastutust keskuse ees reguleerivad keskuse töötajate suhtes kohaldatavad asjaomased sätted. Artikkel 19 Juurdepääs dokumentidele Direktori ettepaneku alusel võtab juhatus 30. juuniks 2002 vastu eeskirjad üldsuse juurdepääsu kohta keskuse dokumentidele, võttes arvesse Euroopa Parlamendi ja nõukogu 30. mai 2001. aasta määruses nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) [2] sätestatud põhimõtteid ja piiranguid. Artikkel 20 Taani seisukoht Juhatuses olev Taani esindaja osaleb juhatuse töös, võttes täiel määral arvesse Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklit 6. Taani võib vastavalt artikli 2 lõikele 2 esitada kõrge esindajana tegutsevale peasekretärile taotlusi, millel ei ole kaitsepoliitilist tähendust. Materjalid, mis on koostatud artiklis 2 sätestatud ülesannete täitmiseks, tehakse Taanile kättesaadavaks samadel tingimustel kui teistele liikmesriikidele, välja arvatud artikli 2 lõigetes 2, 3 ja 4 nimetatud kaitsepoliitilise tähendusega taotlused ja nende alusel koostatud materjalid. Taanil on õigus lähetada töötajaid keskusse vastavalt artiklile 17. Artikkel 21 Kolmandate riikide osalemine Euroopa Liitu mittekuuluvatel NATO riikidel ja Euroopa Liidu kandidaatriikidel on õigus osaleda keskuse tegevuses vastavalt lisas esitatud sätetele. Artikkel 22 Läbivaatamine Kõrge esindajana tegutsev peasekretär esitab hiljemalt viis aastat pärast käesoleva ühismeetme jõustumist nõukogule aruande ühismeetme rakendamise kohta, et ühismeede vajaduse korral läbi vaadata. Artikkel 23 Üleminekusätted 1. Keskuse esimene juhatus ja direktor nimetatakse ametisse 31. juuliks 2001. Direktorile usaldatakse Lääne-Euroopa Liidu allasutuse ümberkorraldamine uueks üksuseks. 2. Ametisse nimetatud direktor esitab 2002. aasta eelarveprojekti 15. septembriks 2001. Juhatus võtab eelarve vastu 15. novembriks 2001. 3. Keskus asendab Lääne-Euroopa Liitu töötajate tööandjana alates 31. detsembrist 2001. Uus tööandja täidab olemasolevatest töölepingutest tulenevaid kohustusi, nagu on ette nähtud kohaldatavates õigusaktides. 4. Keskus võtab üle ka töötajatega mitteseotud lepingud, mille Lääne-Euroopa Liit on sõlminud Lääne-Euroopa Liidu Satelliidikeskuse nimel. 5. Nende taotluste eest, mis on esitatud Lääne-Euroopa Liidu süsteemis enne 31. detsembrit 2001, taotluse esitajalt tasu ei võeta. 6. 2002. eelarveaastal on liikmesriikide kaetavate kulude eelarve 9,3 miljonit eurot, mis sisaldab Taani vabatahtlikku osamaksu. Artikkel 24 Käesolev ühismeede jõustub selle vastuvõtmise päeval. Artikkel 25 Käesolev ühismeede avaldatakse Euroopa Ühenduste Teatajas. Brüssel, 20. juuli 2001 Nõukogu nimel eesistuja J. Vande Lanotte [1] EÜT L 101, 11.4.2001, lk 1. [2] EÜT L 145, 31.5.2001, lk 43. -------------------------------------------------- LISA SÄTTED KOLMANDATE RIIKIDE OSALEMISE KOHTA EUROOPA SATELLIIDIKESKUSE TEGEVUSES Artikkel 1 Eesmärk Käesolevate sätetega nähakse ette kolmandate riikide osalemise ulatus keskuse tegevuses ja selle üksikasjalikud eeskirjad. Artikkel 2 Ulatus Ühismeetme artiklis 21 nimetatud kolmandatel riikidel on õigus: - esitada riiklikke taotlusi kujutiste analüüsimiseks keskuses, - esitada kandidaate, keda lähetada keskusse piiratud ajaks kujutiste analüüsijaks, - omada juurdepääsu keskuse materjalidele vastavalt käesolevate sätete artiklile 5. Artikkel 3 Taotlused 1. Kolmandad riigid võivad esitada kõrge esindajana tegutsevale peasekretärile taotlusi kujutiste analüüsimiseks keskuses vastavalt ühismeetme artikli 2 lõikele 3. 2. Kui keskuse töövõime seda võimaldab, annab kõrge esindajana tegutsev peasekretär keskusele vastava korralduse vastavalt ühismeetme artiklile 4. 3. Kolmandad riigid peavad iga taotlusega koos esitama asjakohased lisaandmed ning maksma keskusele tasu vastavalt ühismeetme artikli 12 lõikele 4 ja keskuse finantseeskirjades kindlaksmääratud kulude katmise eeskirjadele. Kolmandad riigid teatavad, kas taotlused ja/või materjalid peaks muudele kolmandatele riikidele ja rahvusvahelistele organisatsioonidele kättesaadavaks tegema või mitte. Artikkel 4 Kujutiste analüüsijate lähetamine 1. Kolmandad riigid võivad esitada keskusele kandidaate, keda lähetada keskusse piiratud ajaks kujutiste analüüsijaks, et nad tutvuksid keskuse tööga. 2. Kandidaatuure arutatakse vastavalt vabade töökohtade olemasolule. 3. Lähetus algab kuuekuulise perioodiga, mida võib keskuse direktori ettepaneku põhjal pikendada kõige rohkem kuue kuu võrra olenevalt keskuse võimalustest. Arvestatakse, et huvitatud kolmandate riikide kandidaatide ringlus oleks võimalikult lai. 4. Kandidaadid peavad olema kogenud kujutiste analüüsijad, kellel on vajalik kutsekvalifikatsioon digitaalkujutistega töötamiseks. Lähetatud eksperdid osalevad tavaliselt sellises keskuse tegevuses, kus kasutatakse ärilist laadi kujutisi. 5. Kolmandatest riikidest pärit kujutiste analüüsijad täidavad keskuse asjaomaseid julgeolekueeskirju ja sõlmivad keskusega konfidentsiaalsuse tagamise lepingu. 6. Kolmandad riigid maksavad lähetatud kujutiste analüüsijale palka ning katavad kõik muud lähetusega seotud kulud nagu toetused, sotsiaalkindlustusmaksud, sisseseadmis- ja reisikulud ning mis tahes lisakulud keskuse eelarves vastavalt lõikes 8 sätestatud üksikasjalikele eeskirjadele. 7. Kolmandatest riikidest lähetatud kujutiste analüüsijate keskuse tegevusega seotud lähetuskulud kaetakse keskuse eelarvest. 8. Lähetamist käsitlevad üksikasjalikud eeskirjad kehtestab keskuse direktor. Artikkel 5 Keskuse materjalide kättesaadavus 1. Kõrge esindajana tegutsev peasekretär teatab kolmandatele riikidele, kui ühismeetme artikli 2 kohaselt taotletud materjalid on tehtud kättesaadavaks nõukogu peasekretariaadis. 2. Taotlused ja materjalid, mis on koostatud vastavalt ühismeetme artikli 2 lõikele 1, tehakse kolmandatele riikidele kättesaadavaks juhul, kui kõrge esindajana tegutsev peasekretär peab seda vajalikuks Euroopa Liidu julgeoleku- ja kaitsepoliitika alaste dialoogide, konsultatsioonide ja koostöö jaoks. 3. Keskuse taotlused ja materjalid, mis on koostatud ühismeetme artikli 2 lõigete 2, 3 ja 4 kohaselt esitatud taotluste alusel, tehakse kolmandatele riikidele kättesaadavaks vastavalt taotluse esitaja otsusele. Artikkel 6 Julgeolek Suhtlemisel keskusega ja keskuse materjale puudutavates küsimustes peavad kolmandad riigid keskusega peetavas kirjavahetuses kinnitama, et nad kohaldavad nõukogu otsuses 2001/264/EÜ kindlaksmääratud julgeolekustandardeid ning võimalike salastatud andmete esitajate nõutavaid standardeid. Artikkel 7 Nõuandekomitee 1. Luuakse nõuandekomitee, mille tegevust juhib keskuse direktor või tema esindaja ning mille koosseisu kuuluvad juhatuse liikmete esindajad ja nende kolmandate riikide esindajad, kes on käesolevad sätted heaks kiitnud. Nõuandekomitee võib kokku tulla erinevates koosseisudes. 2. Komitee tegeleb käesolevate sätete reguleerimisalasse kuuluvate ühist huvi pakkuvate küsimustega. 3. Esimees kutsub komitee kokku keskuses omal algatusel või vähemalt ühe kolmandiku liikmete taotlusel ning vähemalt kaks korda aastas. Artikkel 8 Jõustumine 1. Käesolevad sätted jõustuvad iga kolmanda riigi suhtes selle kuu esimesel päeval, mis järgneb kuule, mil kõrge esindajana tegutsev peasekretär sai kolmanda riigi pädevalt asutuselt teate käesolevates sätetes sisalduvate tingimuste heakskiitmise kohta. 2. Kolmas riik teatab kõrge esindajana tegutsevale peasekretärile vähemalt üks kuu ette oma otsusest käesolevatest sätetest enam mitte juhinduda. --------------------------------------------------